Document ID: 32011R0524
Publication Date: 2011-05-26

Title and Content:
UREDBA KOMISIJE (EU) št. 524/2011
z dne 26. maja 2011
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za bifenil, deltametrin, etofumesat, izopirazam, propikonazol, pimetrozin, pirimetanil in tebukonazol v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za deltametrin, etofumesat, propikonazol, pimetrozin in pirimetanil so bile določene v Prilogi II in delu B Priloge III k Uredbi (ES) št. 396/2005. MRL za tebukonazol so bile določene v delu A Priloge III k Uredbi (ES) št. 396/2005. MRL za izopirazam niso bile določene v nobeni prilogi k Uredbi (ES) št. 396/2005, zato se je uporabljala določena vrednost 0,01 mg/kg. Doslej za bifenil niso bile določene nobene posebne MRL in navedena snov ni bila dodana v Prilogo IV k Uredbi (ES) št. 396/2005. Bifenil se je nekoč uporabljal kot fitofarmacevtsko sredstvo. V skladu s členom 18(1)(b) Uredbe (ES) št. 396/2005 se za vse proizvode s seznama Priloge I k Uredbi uporablja določena MRL 0,01 mg/kg.
(2)
Pri postopku v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (2) je bila za registracijo fitofarmacevtskega sredstva, ki vsebuje aktivno snov pimetrozin za uporabo na špinači, portulaku in listih pese, predložena vloga za spremembo obstoječih MRL v skladu s členom 6(1) Uredbe (ES) št. 396/2005.
(3)
Za deltametrin je bila predložena vloga za uporabo na krompirju. Za etofumesat je bila predložena vloga za uporabo na listih in cvetovih zeliščnih čajev ter na materini dušici. Za izopirazam je bila predložena vloga za uporabo na več žitih. Za propikonazol je bila vložena vloga za uporabo na namiznem grozdju in vinskem grozdju ter jabolkih. Za pirimetanil je bila predložena vloga za uporabo na grahu s stroki. Za tebukonazol je bila predložena vloga za uporabo na več citrusih.
(4)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji predložile poročila o ocenah.
(5)
Za bifenil je Komisija od Nemčije in nosilcev dejavnosti prejela podatke o prisotnosti bifenila na svežih zeliščih in zeliščnih čajih, kjer ostanki pesticidov presegajo določene MRL. Nemčija je predložila poročilo o oceni in sporočila, da je zaradi splošne prisotnosti te snovi iz različnih virov nemogoče proizvajati zelišča, šipkov čaj, začimbe in zeliščne čaje, ki vsebujejo ostanke bifenila v skladu z MRL. V skladu s postopki iz člena 16(1)(a) Uredbe (ES) št. 396/2005 je Nemčija predložila vlogo za začasne MRL, da bi za zadevne proizvode bilo omogočeno dajanje v promet.
(6)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MRL (3). Ta mnenja je poslala Komisiji in državam članicam ter jih javno objavila.
(7)
Agencija je v utemeljenih mnenjih ugotovila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja ustreznih pridelkov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.
(8)
Za bifenil je agencija priporočila povečanje MRL samo za primere, za katere je iz podatkov razvidno, da je to potrebno. Opozorila je tudi, da je zaradi analiznih težav v nekaterih primerih nemogoče uveljavljati obstoječi MRL, ter predlagala, da se spodnje mejne vrednost analiznega določanja (LOD) za te pridelke poveča. Referenčni laboratorij EU je s svojimi podatki to potrdil.
(9)
Iz utemeljenih mnenj in izjave Agencije ter ob upoštevanju dejavnikov, ki vplivajo na zadevno odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(10)
Uredbo (ES) št. 396/2005 je zato treba ustrezno spremeniti.
(11)
Ukrepi, predvideni v tej uredbi, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. maja 2011

Classification:
Level 1 Topics: 100149
100156
Level 2 Topics: 100215
100250
100249
Level 3 Topics: 1268
1277
2014
All Topics: 1277
2985
6569